जयपुर। आम आदमी पार्टी के राष्ट्रीय संयोजक और दिल्ली के मुख्यमंत्री अरविंद केजरीवाल की जयपुर में जनसभा को लेकर चल रहा विवाद गुरुवार को समाप्त हो गया। न्यू गेट के पास रामलीला मैदान में 28 अक्टूबर को अरविन्द केजरीवाल जी की जनसभा के लिए जरुरी तमाम अनुमतियाँ ली जा चुकी हैं. आम आदमी पार्टी के राजस्थान प्रभारी दीपक बाजपेयी ने बताया कि सम्बंधित विभाग अनुमति देने में आनाकानी कर रहे थे किन्तु मीडिया में जनसभा की अनुमति न मिलने संबंधी खबर प्रकाशित होने के उपरांत विभागों पर बने दबाव के बाद तमाम अनुमतियाँ जारी कर दी गई है. दीपक बाजपेयी ने कहा कि पार्टी की ओर से तमाम तैयारियां पहले ही पूरी की जा चुकी हैं, कार्यकर्ताओं में गजब का उत्साह है. उन्होंने कहा कि 28 अक्तूबर के कार्यक्रम में कोई बदलाव नहीं किया गया है सभी कार्यक्रम नियत समय पर होंगे.